Tøjhusmuseet

Tøjhusmuseet (Dansk Forsvarsmuseum) holder til i Christian IVs tøyhus på Slotsholmen i København og er et statlig spesialmuseum for dansk forsvars- og våpenhistorie. Det ble grunnlagt i 1928. Samlingene kan føres tilbake til begynnelsen av 1600-tallet da Christian IV grunnla en samling av gamle våpen og krigsutrustning i Tøjhuset. Museet har samlinger av kanoner, håndvåpen, rustninger og mye annet fra middelalderen frem til i dag. Utenfor Tøjhusmuseet mot Christians Brygge sto tidligere «Istedløven» som ble gjenerobret fra tyskerne i 1945. Løven ble gjenreist i Flensburg i 2011. Annet krigsbytte er et av de fire 110 tonns og 19 meter lange 38 cm skipskanonrør fra Tirpitz-stillingen ved Blåvand, som lå i Tøjhusmuseets gård inntil mai 2005, da det ble flyttet til Museumscenter Hanstholm. Organisering I 2004 ble Tøjhusmuseet og Orlogsmuseet lagt sammen under navnet Statens Forsvarshistoriske Museum. De to museenes utstillinger ble drevet videre som selvstendige museer i Statens Forsvarshistoriske Museums regi. I 2014 ble Statens Forsvarshistoriske Museum en del av Nationalmuseet. Referanser Eksterne lenker (da) Offisielt nettsted (en) Danish War Museum – kategori av bilder, video eller lyd på Commons (en) Krigsmuseet – galleri av bilder, video eller lyd på Commons